KZN-polisie lê beslag op meer as 700 vuurwapens, duisende rondes ammunisieArgieffoto (StevePB, Pixabay) Die polisie in KwaZulu-Natal het in September op altesaam 739 onwettige vuurwapens en 5 132 rondes ammunisie beslag gelê. Kapt. Nqobile Gwala, woordvoerder van die polisie, sê die wapens wat gekonfiskeer is, sluit in 603 pistole, 15 tuisgemaakte vuurwapens, vyf semi-outomatiese vuurwapens, 80 gewere en 36 haelgewere. “Onwettige vuurwapens in die hande van misdadigers het ’n negatiewe uitwerking op ons gemeenskappe. Onskuldige lewens word verloor terwyl ernstige en gewelddadige misdade met hierdie onwettige vuurwapens gepleeg word,” het Gwala gesê. Verskeie toebehore, soos lope en knaldempers, om vuurwapens aan te pas is ook herwin. Dit is nie duidelik waar al die wapens gevind is nie. Thulani Gonya, waarnemende polisiekommissaris van KwaZulu-Natal, het gesê die herwinning van die wapens is ’n getuienis van die verbintenis van die polisie om die besit van onwettige vuurwapens dwarsoor die provinsie hok te slaan. Hy het ’n beroep op die publiek gedoen om onwettige vuurwapens wat in hul besit is in te gee, veral omdat die land in die midde van ’n vuurwapenamnestie is. Hy sê vuurwapenamnestie bied burgers beskerming teen vervolging weens die onwettige besit van wapens en ammunisie. “Die doel van die amnestie was om die sirkulasie van onwettige vuurwapens hok te slaan,” sê Gonya.